
Upućivao neprimerene komentare učenici, sada predložen za direktora jedne škole

Školski odbor Osnovne škole "Dr Zoran Đinđić" u Nišu odlučio je da nastavnika fizičkog vaspitanja Miljana Milenkovića predloži za novog direktora. Tu ne bi bilo ničeg spornog da on, pre dve godine, nije bio u središtu afere i javnih osuda zbog neprimerenih komentara bivšoj učenici na Fejsbuku, zbog čega je odustao i od kandidature za direktora niškog Pozorišta lutaka. Načelnik Školske uprave za N1 kaže da Milenković jeste kandidat i da formalnih prepreka nema, ali da će konačnu reč dati ministar prosvete.
Školski odbor u Brzom Brodu odlučio je da Školskoj upravi i Ministarstvu prosvete za novog direktora predloži nastavnika fizičkog Miljana Milenkovića, kadar Srpske napredne stranke (SNS), koji radi u jednoj od niških gimnazija. Ovakva odluka je "pala" iako se prvenstveno skoro čitav kolektiv izjasnio za sadašnju direktorku.
Aktuelna direktorka škole "Dr Zoran Đinđić" u niškom naselju Brzi Brod, Nataša Koderman, nije želela da komentariše predlog.
Zvanično, po pitanju svoje kandidature, to nije želeo da učini ni Miljan Milenković. U rukovodstvu Školske uprave u Nišu kažu da će o tome kome će pripasti direktorska fotelja u školi - odlučiti ministar prosvete, a da će ova uprava ispuniti svoju obavezu i svu dokumentaciju o stavu nastavničkog veća, ali i odluci Školskog odbora, predati resornom ministarstvu.
"Bili su kandidati direkrtorka, dosadašnja i Miljan (Milenković, prim.aut), profesor fizičkog iz druge škole", rekao je Dragan Gejo, načelnik Školske uprave u Nišu.
N1: A, je l' nije sporno nešto iz njegove biografije, kada je bio direktor u Pozorištu lutaka...?
Gejo: To će republička inspekcija i ministar, a ne ja.
Načelnik Dragan Gejo, međutim, dodaje da formalnih prepreka po pitanju Milenkovića nema, odnosno, da na njegov rad nisu stizale pritužbe, iako se na "stubu srama" svojevremeno našao i zbog neprimerenih komentara upućenih maloletnici. Kako su pisale Južne vesti, bivšoj učenici, preko društvene mreže Fejsbuk.
Ukoliko bi se Ministarstvo prosvete odlučilo za Miljana Milenkovića, ne bi mu to bilo prvo "direktorovanje". Pre nešto više od dve godine, Milenković je bio u Pozorištu lutaka (Niš) na funkciji vršioca dužnosti direktora, ali i kandidat za glavnog rukovodioca ove ustanove.
Tada su se glumci pobunili jer je postavio kamere u prostorije gde se oni i deca presvlače. Ubrzo pošto su "Južne vesti" o tome pisale, on se povukao iz trke za direktora.
Obrazloženje za odustajanje i to u samom "finišu" njegovog imenovanja te 2018. godine, bila je "negativna konotacija" u medijima usled svega i "narušavanje porodičnog mira", pisale su Južne vesti.
U direktorskoj fotelji niških lutkara bio je skoro godinu dana, na predlog SNS-a, a došao je iz odborničke klupe u Gradskoj opštini Medijana.

